**Suspectă de iubire**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cândva eram suspectă de iubire,

Mesteceni alintam pe tâmpla lor,

Pluteam și-n vis cu aripi de condor,

Eram un candidat la nemurire.

Dormeam sfios pe margine de stele,

Mătasea lor celestă mă-nvelea,

Iar cerul, veșnicia și-o ținea

La porțile luminii-n lanțuri grele.

Cu sufletu-n arest prin Carul Mare –

O umbră înhămată la destin

Și patimii colegă de festin,

Țeseam iluzii-n dulcea-i închisoare.

Cândva eram suspectă de iubire,

Dar ploaia, curcubeul mi l-a frânt,

Lasându-mă stingheră pe-un pământ

Redevenit expert în prohibire…